Fosfaatmyn: Beslissing in April - Howe - Republikein
Tuesday, March 30th, 12:09:47
Fosfaatmyn: Beslissing in April
Hofbeslissing word op 12 April verwag
29 March 2021 | Howe
Augetto Graig – Die lank verwagte hofbeslissing om 'n mariene fosfaatmyn in diepseewaters langs die Namibiese kus toe te laat, of nie, sal nou op 12 April gelewer word.
Die hofsaak oor die geldigheid van die betrokke mynboulisensie is op 8 Maart uitgestel.
Namibia Marine Phosphate (NMP) berei voor vir 'n gunstige beslissing wat hulle uiteindelik goedkeuring sal gee om met 'n reuse N$4 miljard ontwikkeling op Walvisbaai te begin.
'n NMP-raadslid, mnr. Chris Jordinson, sê die nuutste uitstel was bloot omdat die regter eers vroeg vandeesmaand van langverlof teruggekeer het.
Volgens hom herstel die wêreldmark vir die beoogde fosfaatproduk ook nou, met 'n groeiende aanvraag vir elektriese voertuie wat die vraag na dié batterymineraal aandryf en die benutting van fosfaat in elektriese batterye.
NMP se Sandpiper-projek word reeds sedert 2008 bevorder, om fosfaat uit die diepsee te myn en op Walvisbaai te verwerk.
Die toekenning van 'n omgewingsklaringsertifikaat het egter sterk teenkanting uitgelok, veral van die visvangbedryf, en die omgewingsminister moes intree om geloofwaardigheid te herstel.
Ná 'n lang proses om insette te versamel, verskeie hersienings van data deur kenners en die indiening van bykomende studies by die omgewingskommissaris vir oorweging, werk dié kommissaris se kantoor nou aan 'n finale beslissing.
Dié uitslag word egter nie voor die hofbesluit verwag nie. Intussen het NMP vordering gemaak deur die toekenning van grond op Walvisbaai om geriewe te bou waar hul diepseebagger by die hawe sal kan land.
In diepseefosfaatmynbou verwyder die bagger die boonste laag sediment van die seebodem en vervoer dié materiaal na die land. Volgens mnr. Mike Woodborne, NMP se uitvoerende bestuurder, sal die hawe-aanleg koste bespaar deur geriewe 20 km buite Walvisbaai en 'n pyplyn van daar tot by die hawe onnodig te maak.
Die projek se lewensvatbaarheidstudie sal ook daarvolgens aangepas word, sê hy.
Die verwerkingsproses is volgens hom eenvoudig en benodig slegs die sifting en sortering van die materiaal, sê hy.
Ander voorbereiding wat die maatskappy doen, sluit in die vroegtydige aansoekproses vir die aanstelling van werknemers, wat reeds meer as 4 000 aansoeke gelok het.
Slypskole om goedgekeurde toekomstige werkers op te lei, is deur die uitbreking van Covid-19 vertraag, maar 'n aanlyn proses sal hierdie slypskole vanaf April vervang, sê Jordinson.
Ondersteuning vir die projek word ook vanaf die Namibiese Kamer van Mynwese aangedui, deur hul bewustheidsveldtog wat onlangs in die sosiale media versprei is.